o stališču, ki se v imenu Evropske unije zastopa v Odboru SGP, ustanovljenem z Vmesnim sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, glede ustanovitve Pododbora SGP za kmetijstvo in razvoj podeželja

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki se v imenu Unije zastopa v Odboru SGP, ustanovljenem z Vmesnim sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, glede ustanovitve Pododbora SGP za kmetijstvo in razvoj podeželja. V skladu s Sporazumom pogodbenico Srednjo Afriko trenutno tvori Republika Kamerun.

2.Ozadje predloga

2.1.Vmesni sporazum, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani

Cilj Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani (v nadaljnjem besedilu: Sporazum), je:

(a)prispevati k zmanjšanju in končnemu izkoreninjenju revščine z vzpostavitvijo trgovinskega partnerstva, skladnega s ciljem trajnostnega razvoja, razvojnimi cilji tisočletja in Sporazumom iz Cotonouja;

(b)spodbujati bolj konkurenčno in raznovrstno regionalno gospodarstvo v Srednji Afriki in hitrejši razvoj;

(c)spodbujati regionalno povezovanje, gospodarsko sodelovanje in odgovorno vodenje v srednjeafriški regiji;

(d)spodbujati postopno vključevanje pogodbenice Srednje Afrike v svetovno gospodarstvo v skladu z njenimi političnimi odločitvami in prednostnimi nalogami razvoja;

(e)izboljšati zmogljivosti pogodbenice Srednje Afrike na področju trgovinske politike in glede vprašanj, povezanih s trgovino;

(f)vzpostaviti in izvajati učinkovit, predvidljiv in pregleden regulativni okvir za trgovino in naložbe v srednjeafriški regiji z zagotavljanjem razmer za povečanje naložb in pobud zasebnega sektorja ter okrepiti dobavno zmogljivost za proizvode in storitve, konkurenčnost in gospodarsko rast v regiji;

(g)okrepiti obstoječe odnose med pogodbenicama na podlagi solidarnosti in skupnega interesa. V ta namen bo Sporazum skladno z obveznostmi STO izboljšal trgovinske in gospodarske odnose, podpiral novo trgovinsko dinamiko med pogodbenicama s progresivno in asimetrično liberalizacijo medsebojne trgovine ter krepil, širil in poglabljal sodelovanje na vseh področjih, povezanih s trgovino;

(h)spodbujati razvoj zasebnega sektorja in povečanje zaposlovanja.

Pogajanja o Sporazumu so potekala med Evropsko unijo in njenimi državami članicami na eni strani ter Kamerunom, Srednjeafriško republiko, Zahodnim Kongom, Demokratično republiko Kongo, São Toméjem in Príncipom, Gabonom, Ekvatorialno Gvinejo in Čadom na drugi strani. V skladu s Sporazumom pogodbenico Srednjo Afriko trenutno tvori Republika Kamerun. Sporazum s pogodbenico Srednjo Afriko je bil podpisan 22. januarja 2009 v Bruslju in se začasno uporablja od 4. avgusta 2014.

2.2.Pododbor za kmetijstvo in razvoj podeželja

V skladu s členom 5 poslovnika Odbora SGP EU-Srednja Afrika, sprejetega 15. decembra 2016 s Sklepom št. 1/2016 Odbora SGP, lahko Odbor SGP ustanovi pododbore, ki delujejo pod njegovo pristojnostjo in so zadolženi za obravnavo specifičnih vprašanj v okviru Sporazuma.

Potreba po ustanovitvi tega pododbora je bila parafirana z resolucijo, sprejeto na prvem zasedanju Odbora za SGP EU-Srednja Afrika, ki je potekalo 11. in 12. maja 2015 v Bruslju (Belgija) med EU in Kamerunom.

Pogodbenici sta 9. in 10. junija 2022 v okviru šestega zasedanja Odbora SGP med EU in Kamerunom ponovno potrdili pripravljenost za ustanovitev pododbora SGP za področje kmetijstva in pašništva ter podrobno razpravljali o vsebini osnutka sklepa Odbora SGP o ustanovitvi takega pododbora. Ta osnutek sklepa sta pogodbenici potrdili in se dogovorili, da bosta ta sklep sprejeli čim prej po pregledu pravne skupine in v skladu z notranjimi postopki vsake pogodbenice.